  Виталий Пронин Н. СаварскаяӴапак 25 ар талэсь азьло Вылӥ Кенеш постановление кутӥз «Известия Удмуртской Республики» газет поттон сярысь. Нош январе нырысетӥ номерез вуиз лыдӟисьёс кие. Та вие газетэн кивалтэ витетӥ редактор - Надежда Саварская. Та нуналъёсы со ачиз но котырес лыдпуссэ - 55 арес тырмонзэ - пусъе. - Надежда Аркадьевна, Удмуртиын лачак газетъёс пото, лыдӟись понна вожвылъяськонын соос ог-огзэс лёганы дасесь. Нош «Известия Удмуртской Республики» укыр уг но донгаськы кадь, но азинлыко улэ-вылэ.- Бен, кун СМИ-ос пӧлын милям ваньмызлэсь трос тиражмы. Газетмы лыдӟымон. Мукет иворчиос пӧлын ми ӟечгес улӥськом коньдон ласянь. Ми ялан чакласьком туала нуналлэсь куронъёссэ. Тодӥськом, мар кулэ лыдӟисьлы но, кивалтӥсьёслы но. Газет сяна, поттӥськом яркыт книгаос, журналъёс, лэсьтӥськом синпель кузьымъёс. Али нокин но иворлы уг ёрмы ни - со котькытын вань, соин ик лыдӟисез гочатоно маин ке мукетыныз. Гожтэм статьяед чуръёслы гинэ медаз пӧрмы, со адямилы кыӵе ке пайда мед ваёз. Ми котькуд номерамы валэктон уж нуиськомы - юанъёссэс, шугъяськытӥсь ужпумъёссэс сэрттћськом-пертчиськом. Жаляса верано, лыдӟисьёслэн ваньмыз сямен гожтэтъёссы сӥземын интыысь кивалтӥсьёслэн юрттымтэзылы. Одӥгаз учыре инвалидлы коляска портоно луэ, мукетаз адямиез суд приставъёслэсь утёно. Нош кӧня юанъёс квартира дунъёс пумысен! Ярам, милям вань зол юристмы.Берло аръёсы ми тросгес саклык висъяны кутскимы социальной проектъёслы - газет ивор поттонэн гинэ уг выры, пӧртэм конкурсъёс, акциос радъя. Тани «Удмурт дунне» газетэн но «Мынам Удмуртие» телеканалэн ӵош арлы быдэ «Люди и события» калык премия ялӥськом, «Мынам песянае» фотоконкурс ортчытъяськом. Калык отчы мыло-кыдо пыриське. Азьвыл ми «городской» газет вал, шуыны луоз, али гуртоос понна но тунсыко луыны турттӥськом.- Журналистъёс малы ке син азе пуксё шаплыен, дыртӥсен. Шорады учкыса, ноку уд вала, газетчи шуыса: гань-гань, лачмыт, котькинэн тупась. Кызьы вутскиськоды, ноку нокытчы дыртытэк?- Малы пазяськонэз, тодӥсько ук, милям редакциямы ваньмыз асьсэлэсь ужзэс тодо, монтэк но ӟеч лэсьтозы шуыса. Собере, тамында улытозям-ужатозям, мон дыши ни куд-ог мылкыдъёсме пушкам возьыны.- Юбилейдылы но уд дасяськиське?- Асламезлы - уг. Мон уг яратӥськы бадӟым шулдыръяськонъёсты, дан поттонъёсты. Вылаз ик, туэ «кунгож сьӧры выжон» арлыд... Зэм, со сярысь малпаськытэк, улыны тыршисько, асме арлыдоен нокызьы но уг шӧдӥськы на. Мынам алигес гинэ внукъёсы кылдӥзы, йырын бергало выль ужъёс. Журналистъёс пӧлысь 55 аресказы пенсие кошкемъёсты мон уг тодӥськы. Со уксё поттонэн гинэ герӟаськемын ӧвӧл, угось журналистика - уж гинэ ӧвӧл, со улон сям. Адями дыше ялан калык пӧлын луыны, ивор пӧлын берганы, собере сотэк уг чида ни, мӧзмыт луэ. Зэм, газетын 25 ар ужай ке но, мон асме журналистэн уг лыдъяськы. Редакциын, журналистъёс сяна но, трос мукет ужасьёс вань ук. Гожъяськыны мон эскерылӥ, но шӧдӥ, вань мынэсьтым ӟечгес гожъяськисьёс, нош мынам устогес пӧрме мукетаз.- Кивалтонын?- Меӵак озьы ӧй шуысал. Газет ужез чик валатэк, соин кивалтыны шуг, дыр. Но мон асме шӧдӥсько аспӧртэм ужбергатӥсен. Угось 25 ар талэсь азьло мон кутски татын рекламаен ужаны. Со уж мыным сыӵе кельшиз, пыраклы татчы кыли. Нош вуи вал... нылпи садысь.- Дӥсьтӥсь.- Татын номыр сыӵе-таӵеез ӧвӧл, угось мынам вал образование - йылпумъяй Удмурт кун университетысь кунгожсьӧр кылъёсъя факультетэз, ӟеч тодӥ англи кылэз, дышетӥ француззэ, вылаз ик, будӥ визьмо, йӧно семьяын - песянае ас вакытаз Смольныйысь нылмуртъёслэсь институтсэс йылпумъямын, анае институтын дышетӥз, атае министерствоын ужаз, соин пичиысен, улон югдурез валаса, будӥ. Ваньмыз со: тодон-валан, сям, дисциплина - улонын туж юртто. Мон лыдъясько, утчаськись, тыршись адями котькыӵе удысын ужаны пӧрмытоз, азинлык басьтоз.- Тӥляд пӧрмиз?- Пӧрмиз, малпасько. Монэ татчы кыскиз вал Ольга Евсеева эше. Со шуиз: редакциын астэ валаны туж капчи: сямыд газетчилэн ке, тон татчы пыраклы кылёд, ӧвӧл ке, 3 нунал но уд чида. Мон яратӥсько ужме. Газет - мынам ӧре. Мон отчы нырысетӥ нуналысеныз ик выйи. Редакциын котькуд нунал пӧртэм луэ, маке но выльзэ сётэ. Нош кӧня тунсыко адямиосын пумиськылӥськод! Тани татын ужатозям, кӧня калык ортчиз ни газет пыр, данакез соос пӧлысь туж визьмоесь, тунсыкоесь. Ваньмызлэсь малы ке дышетскыны луэ. Кабинетысь борддорам интыямын азьвыл редакторъёслэн туспуктэмъёссы. Кин ке юа, малы со кулэ. Мыным потэ, со историез гажан. Вылаз ик, соос мынам дышетӥсьёсы. Тани нырысетӥез редактор Герасим Степанович Иванцов. Учкод ке, кылбурчи кадь. Но со журналистикаын но профессионал - «Известие» со тужгес усто, визьмо гожъяськисьёсты люканы быгатӥз, возьматъяз, кызьы ужаны кулэ.Константин Андреевич Глухов. Газетэ лыктӥз, ужмы сярысь номыре валатэк - вылласянь пуктӥзы. Но дышетскемезъя со юрист вал. Озьы вакчи дыр ӵоже редакциын порядок луиз.Сергей Рудольфович Заболотских. Кема ӧз ӝега. Но со милемды дышетӥз тышкамез чиданы. Та 25 ар ӵоже кунмылэн ортчем сюресаз мар но ӧй вал ни. Ваньмыз бен уг тодо, но вань со шуккетъёс, политикъёс вылэ сямен ик, вуо газетчиослэн но йыртышказы. Тодэ ваёно ке, милемды, оло, арлы быдэ сямен пытсанэн кышкатъяло вал.Энвиль Владимирович Касимов. Али Кун Кенешысь ялан ужась комиссиен кивалтэ. Нош ми доры лыктыкуз, художник вал ай. Ми, ум ватэ, солы туж пумитъяським. Но дышим. Отӥяз ӵапак со газетэз ӝутӥз, тунсыкогес кариз. Солэн йырыз быректэмысь уг дугдылы. Ӝытлы пумит йыраз кыӵе ке малпан чилектэ но, ӵуказеозь лэсьтоно, шуэ. Ми лэсьтӥськом. Озьы дышим ӝог ужаны: кулэ бере, кулэ. Валаллямы: юнме ӧм курадӟе, пайдаез луиз.- Нош тон кыӵе?- Визьнодо, чидась, валась... - вераськонмы борды итӥське воштӥсез Светлана Пестова.- Нош аслыд кыӵе сямыд золгес кельше?- Мон уг янгышалляськы кадь потэ.- ?- Чыры-пыры бен луэ, дыр, но кыӵе ке бадӟым янгышамлэсь Инмар уте. Пушкам кыӵе ке шӧдонэ вань, соку ик валасько пӧяськисьёсты. Быгатӥсько шуккетъёсты чиданы, вормыны. Быгатӥсько, асме жалятэк, улыны, матысь адямиосы сярысь сюлмаськыны, соослы берпум юдэсме сётыны. Мон ноку но уг эшъяськы гольтрес муртъёсын. Туж ӟеч кусыпъёсмы нылпиосыным, кенэным-эмеспиеным, син медаз усьы. Данъяськисько, пиналъёсме йӧно будэтыны быгатӥ шуыса.- Кызьы шуо удмуртъёс, ачид ке лякыт, калык но ӟеч.- Ӵапак озьы.Зинаида Рябинина Теги: даноадямиос ИзвестияУР Кенешон  